જેટલીએ ભાષણમાં જણાવ્યું હતું કે રાજકીય પાર્ટીઓ ચેક અથવા ડિજિટલ પેમેન્ટથી ફંડ લઈ શકશે. ત્યારે સવાલ અે છે કે શું અત્યાર સુધી આવું ફંડ લેવા પર પ્રતિબંધ હતો. ફંડ તો લેવામાં આવે જ છે. પણ તેને કેવી રીતે લેવો તે અંગે સ્પષ્ટતા કરવાની આવશ્યકતા હોય તેમ લાગતું નથી. ડાબેરીઓ અને સીપીએમ (કે જે તેમના સિદ્ધાંતોના કારણે ઉદ્યોગપતિઓ પાસેથી ફંડ લેતી નથી. પણ તેમના પ૩ ટકા ફંડના સ્રોત અંગે કોઈ જ માહિતી નથી) ત્યારે તે કહે છે કે ચૂંટણી પંચની દેખરેખ હેઠળ અેક ચૂંટણી ફંડ બનાવવામા આવે જ્યા જે તે લોકો આવી ફંડની રકમ જમા કરાવી શકે. અને બાદમાં જે તે પાર્ટીને આવી રકમ આપવામાં આવે તો તેનાથી ખ્યાલ આવી શકશે કે કઈ પાર્ટીને કેટલું ફંડ મળ્યું છે. સરકાર રાજકીય પાર્ટીઓને બોન્ડ દ્વારા ફંડ આપવાની છૂટ આપી રહી છે અેટલે કે તેમાં કોઈપણ માન્ય બેન્કમાંથી બોન્ડ ખરીદી શકાશે. અને તે જે તે પાર્ટીને દાનમા આપી શકાશે. આવી જાહેરાતથી ઉદ્યોગપતિઓ ખુશ જણાય છે કારણ કે આ રીતે રકમ આપવાથી તેમની ઓળખ પણ બહાર આવી નહિ શકે. એક ઉદ્યોગપતિએ એમ પણ જણાવ્યુ‌ં હતું કે જે રીતે મત ખાનગી છે તેમ આવી ફંડની રકમ આપવાનું ખાનગી રહે તે એક સારી વાત ગણી શકાય. અામ રાજકીય પાર્ટીઓને આપવામાં આવતા ફંડ અંગે બજેટમાં થયેલી જાહેરાતથી અનેક સવાલો થઈ રહ્યા છે.